પટના શેલ્ટર હોમની બે યુવતીઓના મોતનું ઘેરાતું રહસ્ય
નવગુજરાત સમય | Publish Date: Aug 12 2018 3:43PM
બિહારના પાટનગર પટનામાં બે યુવતીઓના રાજ્ય સરકાર દ્વારા સંચાલિત શેલ્ટર હોમમાં મૃત્યુનું રહસ્ય ઘેરાયું છે. આ ઘટનામાં મૃતક બન્ને યુવતીઓને લાલચ આપીને શેસ્ટર હોમમમાંથી ભગાડવાના કથિત આરોપ હેઠળ એક શખ્સની ધરપકડ કરાઈ છે. મૃતક યુવતીઓ 17 અને 21 વર્ષની હતી અને તેઓ નેપાળી નગર વિસ્તારમાં આવેલા આસરા શેલ્ટર હોમમાં રહેતી હતી.
જો કે શેલ્ટર હોમે એવો દાવો કર્યો છે કે યુવતીનું ગઈકાલે રાત્રે પટના મેડિકલ કોલેજમાં સારવાર દરમિયાન મોત થયું હતું, જ્યારે હોસ્પિટલ સત્તાધીશોએ જણાવ્યું હતું કે બન્ને યુવતીઓને મૃત હાલતમાં લાવવામાં આવી હતી.
આ ઘટનાની જાણ પોલીસને રવિવારે સવારે કરવામાં આવી હોવાનું ડેપ્યુટી સુપ્રીટેન્ડેન્ટ મનોજ કુમાર સુધાંશુએ જણાવ્યું હતું. તાજેતરમાં શેલ્ટર હોમમાંથી ચાર યુવતીઓ ભાગી ગઈ હોવાની ઘટનાને પગલે તે ચર્ચામાં આવ્યું હતું. પોલીસે તપાસ હાથ ધરીને આ કેસમાં નજીકમાં રહેતા એક શખ્સની ધરપકડ કરી હતી. આ શખ્સ યુવતીઓને ગિફ્ટ આપવાની લાલચ આપતો હતો.
ડીએસપી સુધાંશુના જણાવ્યા મુજબ શેલ્ટર હોમના સત્તાધીશોએ બે યુવતીઓને ડાયેરિયા થતા તેમજ તાવ આવતો હોવાથી હોસ્પિટલ ખસેડવામાં આવી હતી. જો કે બન્ને યુવતીઓના મોતના કારણ અંગે પોલીસ તપાસ કરી રહી છે.
ઉલ્લેખનીય છે કે બિહારના મુઝફ્ફરપુરમાં શેલ્ટર હોમમાં સેક્સ સ્કેન્ડલની તપાસ સીબીઆઈ કરી રહી છે ત્યારે જ વધુ એક શેલ્ટર હોમ ચર્ચામાં આવતા સમગ્ર રાજ્યમાં ખળભળાટ મચી ગયો છે.